 

**בבית הדין הצבאי המחוזי**

**במחוז שיפוטי צפון**

**בפני השופטת: סא"ל רינת לוי מוסקוביץ'**

**בעניין: התובע הצבאי (ע"י ב"כ, קמ"ש אביחי שמיר)**

**נגד**

**הנאשם: X\XXX סמ"ר ר' ב' ח' (ע"י ב"כ, עו"ד גיל בנדל)**

הכרעת-דין

על פי הודאתו, מורשע הנאשם בעבירה של היעדר מן השירות שלא ברשות, לפי סעיף 94 לחוק השיפוט הצבאי, התשט"ו-1955, בגין כך שנעדר מיחידתו XXX מיום 05.11.2023 ועד יום 28.11.2023 למשך 24 ימים, בהתאם לכתב האישום ולפרטים הנוספים.

**ניתנה היום, א' בטבת תשפ"ד, 13.12.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

שופטת

גזר-דין

הנאשם הורשע על פי הודאתו בעבירה של היעדר משירות המילואים (צו 8) שלא ברשות, על כי נעדר מיחידתו XXX לתקופה בת 24 ימים בחודש נובמבר 2023, אשר הסתיימה בהתייצבותו.

כידוע, ביום 07.10.2023 פרצה מתקפת פתע של ארגון החמאס אשר הובילה למלחמה הנמשכת מזה למעלה מחודשיים.

במסגרת זו, הוצאו צווי גיוס חירום למאות אלפי חיילים, ובכלל זאת נקרא הנאשם לשירות מילואים אליו לא התייצב. הנאשם הסגיר את עצמו לידי רשויות הצבא ובכך הסתיימה ההיעדרות.

יצוין, כי הנאשם גויס לשירות סדיר בחודש אוגוסט 2014 והשלים את שירותו בחודש אוגוסט 2017. הנאשם שירת כנהג משא. במסגרת שירותו הסדיר, לא נזקפו לחובתו היעדרויות נוספות, כך שעברו המשמעתי זניח.

הצדדים הציגו לעיוני הסדר טיעון המקל עם הנאשם אל מו לרמות הענישה הנוהגת לגבי היעדרות ממילואים בצו חירום. ההסדר מתחשב בפרופיל נפשי אשר הותאם לנאשם במהלך הכליאה, אשר לא יפורט מטעמי צנעת הפרט. כן נתחשב בהסדר בכך שלנאשם מוטיבציה לשירות מילואים.

שמעתי מפי הוריו של הנאשם על כך שמדובר במשפחה נורמטיבית, האב תרם במשך שנים לצה"ל, אימו של הנאשם שירתה בשירות קבע ואחיו של הנאשם אשר משרת כלוחם, נמצא בימים אלו ומאז תחילת הלחימה בשירות מילואים.

בנסיבות כוללות אלה ולאור האמור בחוות הדעת הברה"נית, בשים לב לדברי הנאשם בחוות הדעת הברה"נית ובפניי לפיהם התייצב ביחידתו גם קודם להתייצבות בכלא, ובהיעדר כל עבר הנוגע להיעדרויות משירות, מצאתי לכבד את עתירתם המשותפת של הצדדים ולאמץ את הסדר הטיעון שהוצג.

**על הנאשם נגזרים, אפוא, העונשים הבאים:**

1. **עשרים (20) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן ארבעים וחמישה (45) ימים למשך שנתיים (2), שלא יעבור עבירה לפי סעיף 92 או 94 לחוק השיפוט הצבאי, התשט"ו-1955.**
3. **הורדה לדרגת טוראי.**

**ניתן היום, א' בטבת תשפ"ד, 13.12.2023, והודע בפומבי ובמעמד הצדדים.**

**זכות ערעור כחוק.**

**\_\_\_\_\_\_\_\_\_\_\_**

שופטת

**העתק נכון מהמקור

ק' בית הדין**

**נערך על ידי: ק.ג**

**בתאריך:31.12.2023**

**חתימת המגיה: סגן שיר בן-ארמון**